钦定古今图书集成/理学汇编/文学典/第116卷 > 梅朗中〈超中磊〉
## 钦定古今图书集成/理学汇编/文学典/第116卷 > 梅朗中〈超中磊〉

按《宣城县志》：“朗中，字朗三，鼎祚孙也。少学古，能文章，
发先世藏书，旁搜极览，撷为英华，声籍吴越间，四方
之士道宛陵者，莫不过从极驩。为人温厚谦抑，喜交
游，善诗文书画，风韵洒然。所至卷轴笺素，征索如市，
口哦手挥，人人得意去。困诸生不第，而当路折节加
礼，邑大夫余飏尤称善，海内如冯元飏、周镳、陈子龙”
诸贤咸亟推之。尝辑唐以前赋为《赋纪》五十卷，编校
垂竣而卒，闻者叹曰：“玉树摧矣！”年三十六。所著有《书
带园集》十六卷。弟超中，字季升；从弟磊，字杓司：皆同
时名士，各著有诗稿，并行于世。子庚，辛酉举人。